Ifisimicisyo fya mu Baibolo Lakabi Afisa Abacetesi - Web Site ya Cinenene iya Bamboni sha BaYehova\nABA abalalume bali mu kukatasiwa. Balyelelwe ukuya, pambi bangesa kubepaya. Bacetesi ba baIsilaeli, kabili umwanakasi alukubofwa ni Lakabi. Lakabi alekala mu ŋanda iili kumpelo ye linga lya musi wa Jeliko. Pano ngatubone icalenga aba balalume ukuba mu kukatasiwa.\nAbaIsilaeli baliteyanya ukwabuka Inika ya Jodeni pakuti bengile mu calo ca Kanani. Pano ili tabangacite’co, Josyua atuma abacetesi bobilo. Ababula ati: ‘Kamuya mukacencente pa calo, na pa musi wa Jeliko.’\nIli abacetesi bafika mu Jeliko, baya ku ŋanda yakwe Lakabi. Pano umuntu umo ifi abula imfumu ya Jeliko ati: ‘Buno busiku palinjiile muno abalalume ba baIsilaeli mu kuciceta icalo.’ Ili yaumfwe’fi, imfumu yatuma abalalume kuli Lakabi, bakomeka kuli ye ati: ‘Fumya abalalume abaisa kuli webo, abainjila mu ŋanda yobe!’ Pano Lakabi abafisa mu mutenge wakwe. Eli alabila ati: ‘Pacisa abalalume kuli nebo, sombi nebo nsisibilepo uko bafuma. Baciya ili paciya ili pafita, ili imilyango ya musi taingesalwa. Kamubalondesya, mwakubasanga!’ Kabili aba balalume baya ili babalonda panuma.\nIli baya, bwangubwangu Lakabi anina pa mutenge. Ababula abacetesi ati: ‘Ndisi ati baYehoba bakamupeleni cino icalo. Twalyumfwile ifi baYehoba baumisye amenda amu Cisiba Icikasikile ili mwafumine mu calo ca Ijipiti, nafyefyo ifi Sikoni na Ogo imfumu mwasipeye. Pakuti namucitileni uluse, ndayeni, ndukumukombeteleni, mukancitile uluse. Mupulusye batata na bamama, kabili ne ndume ne nkasi syanji.’\nAbacetesi balaya ati efi bakacita, pano Lakabi alyelelwe ukucita icintu cimo. Abacetesi balabila ati: ‘Ukakake uyu mwando wa butonge ubukasikile pa windo, kabili ukenjisye kuli webo bonse abakwanu mu ŋanda yobe. Ili bonse tukabwela mu konala Jeliko, tukabona uyu mwando ukasikile uwa butonge pa windo kabili tatwakepayepo neli umo mu ŋanda yobe.’ Ili abacetesi babwelela kuli Josyua, bamubula fyonse ifi fyabele ifintu.\nJosyua 2:1-24; AbaEbeya 11:31.\nKani Lakabi alekala pi?\nMba aba balalume bali mu cikope nibani, kabili nindo baila ku Jeliko?\nFindo imfumu ya Jeliko yakomeka abalalume abaya kuli Lakabi ukucita, kabili abasuka syani?\nLakabi abofwa syani abalalume bobilo, kabili cindo abalomba ukumucitila?\nFindo bamulaya Lakabi aba bacetesi bobilo?\nPendeni Josyua 2:1-24.\nUkulaya ukulembelwe pa Ifyakufuma 23:28 kwalifisiwepo syani ili abaIsilaeli baingilile Jeliko? (Jos. 2:9-11)\nPendeni AbaEbeya 11:31.\nIcakubwenako cakwe Lakabi cilalanga syani ifi icicetekelo cicindeme? (Loma. 1:17; Ebeya. 10:39; Jako. 2:25)\nSambilileni ifi Lakabi ne bakwabo bapulukile ili umushi wa Jeliko waonawilwe.